ธนชาตส่งT-Smart3 หากำไรหุ้นไทยต่อ
บลจ.ธนชาต เร่งออกกองทุนธนชาต Smart Fund 3 (T-Smart 3) เน้นลงทุนหุ้นไทย รับเศรษฐกิจงอกเงยขึ้น
15 มี.ค. 2556

บลจ.ธนชาต เร่งออกกองทุนธนชาต Smart Fund 3 (T-Smart 3) เน้นลงทุนหุ้นไทย รับเศรษฐกิจงอกเงยขึ้น
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต  เปิดเผยว่า บริษัทยังมีมุมมองเป็นบวกต่อตลาดหุ้นไทยที่ยังคงมีเศรษฐกิจแข็งแกร่ง รวมถึงเงินทุนต่างประเทศไหลเข้ามาลงทุนในภูมิภาคเอเชียอย่างต่อเนื่อง ขณะที่ผลประกอบการของบริษัทจดทะเบียนยังมีความสามารถสร้างผลกำไรให้เติบโตต่อไปได้  ดังนั้น เพื่อตอบสนองความต้องการของผู้ลงทุนที่มองหาโอกาสลงทุนในกองทุนหุ้นที่มีการคืนกำไรเป็นระยะ จึงเร่งเปิดขายกองทุนเปิดธนชาต T-Smart 3 อายุประมาณ 18 เดือน โดยจะเสนอขายครั้งเดียว (IPO) วันนี้ถึง 22 มี.ค.นี้ ลงทุนขั้นต่ำเพียง 1,000 บาท
กองทุน T-Smart 3 เป็นกองทุนรวมผสมที่มีการบริหารพอร์ตหุ้นแบบเชิงรุก จะเน้นลงทุนในหุ้นที่มีโอกาสที่จะได้รับผลดีจากการอุปโภคบริโภคของตลาดในประเทศ และความต้องการสินค้าบริการจากตลาดประเทศเพื่อนบ้าน หรือประเทศในกลุ่มอาเซียน และคาดว่าจะได้ประโยชน์จากการลงทุนและพัฒนาเทคโนโลยีและระบบสาธารณูปโภค รวมถึงหลักทรัพย์ของกิจการที่จะได้รับผลบวกจากการขยายตัวของภาคเศรษฐกิจอื่นๆ ที่มีโอกาสของประเทศ 
นอกจากนั้น เมื่อกองทุนมีผลการดำเนินงานดี กองทุนจะคืนผลตอบแทนโดยการรับซื้อคืนหน่วยลงทุนโดยอัตโนมัติให้แก่ผู้ถือหน่วยลงทุน โดยมีเป้าหมายไม่ต่ำกว่า 0.50 บาทต่อหน่วยลงทุน หรือ 5% ของมูลค่าหน่วยลงทุนที่เสนอขายครั้งแรก (10 บาท) โดยนำเงินไปลงทุนต่อในกองทุน T-Cash
สำหรับกองทุนปิดธนชาต Smart Fund (T-Smart) ได้จ่ายผลตอบแทนให้แก่ผู้ถือหน่วย 0.5 บาทต่อหน่วย เป็นครั้งที่สอง หลังจากจ่ายครั้งแรกไปเพียงสาม 3 สัปดาห์เท่านั้น ส่วน T-Smart 2 ซึ่งจัดตั้งเมื่อต้นเดือนก.พ.ก็มีมูลค่าเพิ่มขึ้นเป็นประมาณ 10.34 บาทต่อหน่วยภายในเดือนเดียว